賀趙宰夫美任生子
作者：姚勉
朝代：宋

paragraphs: 趙侯德與甘棠種，製邑三年民善頌。
玉皇有詔趣歸班，一夜長庚來入夢。
豐江羅峰神秀奪，龍泉太阿光芒動。
玉女擎香龍吐水，慈雲親抱麒麟送。
懷玉僊人秀眉目，披羽笑出蓬萊洞。
奇骨崢嶸千里駿，異采繽紛九苞鳳。
人生有子萬事足，又值朝天欲飛鞚。
驪珠在掌鳬在舄，慶事方新殊渥重。
周公爲父伯禽子，清廟明堂要梁棟。
長成傳取魁衣鉢，天生奇材須大用。
此兒見說骨已異，壯氣衝天摇螮蝀。
我識英物試使啼，他日定當磐石宋。